TMI ลุย COD โรงไฟฟ้าชีวภาพ “สุพรรณบุรี” 3 MW ดันรายได้-กำไรปี 65 โตกระโดด
TMI เดินเครื่องโรงไฟฟ้าชีวภาพแห่งที่ 3 “สุพรรณบุรี” กำลังผลิต 3 MW จ่ายไฟเชิงพาณิชย์ให้ กฟภ. ดันกำลังผลิตในมือเพิ่มเป็น 5.4 MW หนุนรายได้-กำไรปี 65 โตก้าวกระโดด
TMI เดินเครื่องโรงไฟฟ้าชีวภาพแห่งที่ 3 “สุพรรณบุรี” กำลังผลิต 3 MW จ่ายไฟเชิงพาณิชย์ให้ กฟภ. ดันกำลังผลิตในมือเพิ่มเป็น 5.4 MW หนุนรายได้-กำไรปี 65 โตก้าวกระโดด
28 พ.ย. 2565

นายธีระชัย ประสิทธิ์รัตนพร ประธานกรรมการบริหารและกรรมการผู้จัดการ บริษัท ธีระมงคล อุตสาหกรรม จำกัด (มหาชน) หรือ TMI เปิดเผยว่า โครงการโรงไฟฟ้าชีวภาพ แห่งที่ 3 จังหวัดสุพรรณบุรี ขนาดกำลังผลิต 3 เมกะวัตต์ ได้เปิดดำเนินการเชิงพาณิชย์ (COD) จ่ายไฟฟ้าเข้าระบบให้กับการไฟฟ้าส่วนภูมิภาค (กฟภ.) เรียบร้อยแล้ว เริ่มตั้งแต่วันที่ 14 พฤศจิกายน 2565 เป็นต้นไป นับจากวันเปิด COD โดยในไตรมาส 4/2565 จะเริ่มรับรู้รายได้เป็นครั้งแรกแบบไม่เต็มไตรมาส และรับรู้รายได้เต็มไตรมาสนับตั้งแต่ไตรมาส 1/2566 เป็นต้นไป
สำหรับโรงไฟฟ้าชีวภาพ จังหวัดสุพรรณบุรี มีขนาดกำลังผลิต 3 เมกะวัตต์ ใช้งบลงทุนก่อสร้าง 240 ล้านบาท เป็นโรงไฟฟ้าอัจฉริยะแห่งหนึ่งของประเทศไทย ที่ได้รับการออกแบบและก่อสร้างตามมาตรฐานสากล มีพนักงานควบคุมไม่เกิน 5 คน โดยใช้อุปกรณ์ที่ใช้ผลิตกระแสไฟฟ้าเชื้อเพลิงชีวภาพ ยี่ห้อSiemens แบรนชั้นนำระดับสากลจากประเทศเยอรมันซึ่งเป็นพาร์ทเนอร์กับบริษัท จำนวน 3 เครื่อง กำลังผลิตเครื่องละ 1 เมกะวัตต์ รวม 3 เมกะวัตต์ นับเป็นโรงไฟฟ้าที่มีประสิทธิภาพสูงสามารถผลิตไฟฟ้าได้ตลอด 24 ชั่วโมง รับรองความมั่นคงทางพลังงานโดยสมบูรณ์แบบ ส่งผลให้บริษัทมีรายได้เพิ่มขึ้น และคาดว่าจะสร้างรายได้ต่อปีสูงถึง 80 ล้านบาท
ทั้งนี้ เมื่อนับรวมโรงไฟฟ้าชีวภาพ สุพรรณบุรี ที่เปิด COD ล่าสุด ส่งผลให้ปัจจุบัน TMI มีโครงการโรงไฟฟ้ารวม 3 โครงการ ในพื้นที่จังหวัดสมุทรสาคร ชุมพร และสุพรรณบุรี มีกำลังการผลิตติดตั้งรวม 5.4  เมกะวัตต์ ช่วยเสริมสร้างความมั่นคงด้านพลังงานประเทศ รองรับการเติบโตของเศรษฐกิจและสอดรับกับนโยบายการพัฒนาพลังงานทดแทนของรัฐบาล รวมถึงสร้างรายได้และกำไรของบริษัทให้เติบโตอย่างมีนัยสำคัญในอนาคต
นายธีระชัย กล่าวอีกว่า TMI พร้อมแล้วในการก้าวสู่ธุรกิจพลังงานอย่างเต็มตัว เตรียมเดินหน้าขยายธุรกิจในอุตสาหกรรมโรงไฟฟ้าด้วยการเปิดรับซื้อโรงไฟฟ้าชีวภาพเพิ่มเติม, การจัดจำหน่ายไฟฟ้าทั้งในประเทศและต่างประเทศ , การส่งออกคาร์บอนเครดิตคืนสู่ยุโรป และการร่วมทุนกับพันธมิตรต่าง ๆ เพิ่มความคล่องตัว ความรวดเร็ว และสร้างการเติบโตอย่างยั่งยืนในระยะยาว
“บริษัทคาดการณ์ภาพรวมธุรกิจโรงไฟฟ้าในปี 2566 มีแนวโน้มสดใสและเติบโตต่อเนื่อง พร้อมทยอยรับรู้รายได้ที่มีเข้ามาซึ่งเป็นรายได้ประจำที่สม่ำเสมอ ช่วยสร้างการเติบโตอย่างก้าวกระโดด สนับสนุนให้ธุรกิจ TMI เติบโตได้อย่างแข็งแกร่งในระยะยาว สามารถสร้างผลตอบแทนที่ดีให้กับนักลงทุนต่อเนื่อง จึงนับได้ว่าเป็นการกลับมาเทิร์นอะราวด์ อย่างชัดเจน พร้อมคงเป้ารายได้เติบโต 20% จากปี 2565” นายธีระชัย กล่าว